Spaudos, radijo ir televizijos rėmimo fondo 2008 metų veiklos atAskaita

BENDROJI DALIS
Spaudos, radijo ir televizijos rėmimo fondas – viešosios informacijos savitvarkos institucija, įsteigta 1996 m. įgyvendinant Visuomenės informavimo įstatymą (Žin., 1996, Nr. 71-1706; 2006, Nr. 82-3254). Steigiant Fondą valstybės institucijos nedalyvavo.   

       Fondo dalininkai:
Lietuvos architektų sąjunga, Lietuvos dailininkų sąjunga, Lietuvos fotomenininkų sąjunga, Lietuvos kinematografininkų sąjunga, Lietuvos kompozitorių sąjunga, Lietuvos mokslininkų sąjunga, Lietuvos rašytojų sąjunga, Lietuvos tautodailininkų sąjunga, Lietuvos teatro sąjunga, Lietuvos žurnalistų sąjunga, Lietuvos žurnalistų draugija, Radijo ir televizijos asociacija, Kabelinės televizijos asociacija, Periodinės spaudos leidėjų asociacija, Lietuvos teisininkų draugija, Regioninės televizijos asociacija, LR Kultūros ministerija, LR Švietimo ir mokslo ministerija.

Visuomenės informavimo įstatymas nustatė, kad Fondas konkurso būdu atrenka Lietuvos kultūrai ir švietimui svarbius, išliekamąją vertę turinčius periodinės spaudos, radijo ir televizijos bei interneto projektus, kuriems gali būti suteikta dalinė valstybės finansinė parama. Viešosios informacijos rengėjų konkurso tvarką reglamentuoja Lietuvos Respublikos vyriausybės patvirtinti „Valstybės teikiamos dalinės finansinės paramos kultūrinei ir šviečiamajai veiklai pagal Spaudos, radijo ir televizijos rėmimo fondui pateiktas programas konkurso bendrieji nuostatai“ (LRV.2007 m. spalio 31 d. nutarimas Nr.1190).  

Fondo misija – aktyvinti kultūros ir švietimo žiniasklaidą, skatinti tęstinių kultūros, švietimo, meno, mokslo populiarinimo projektų kūrimą spaudoje, garso ir vaizdo informacijos priemonėse (televizijoje, radijuje, internete), analizuoti ir interpretuoti kultūros būklę, kurti atsvarą komercinei žiniasklaidai. Svarstant projektus siekiama, kad skelbiama kultūrinio ir šviečiamojo pobūdžio informacija pagal galimybes būtų pritaikyta asmenims, turintiems klausos ar regos negalią.

Projektų parengimo argumentai. Populiarėja politinės ideologijos ir visuomenės nuomonės formavimo mechanizmai, todėl nepriklausomos žiniasklaidos plėtra yra labai svarbi. Ji kuria atsvarą komercinei bei ekonominės ir politinės konjunktūros formuojamai, visuomenei peršamai informacijai, ugdo vertybinę žiniasklaidos analizę.


Švietimo ir kultūros leidiniai yra neatskiriama kultūrinio gyvenimo dalis. Jie skirti ne tik tenkinti, bet ir formuoti vertybinius poreikius, padeda išsaugoti ir plėtoti lietuvių kalbą ir kultūrą informacinės visuomenės aplinkoje, gerina mokslo ir meno sklaidą visame krašte ir atskiruose regionuose. Parama miestų, regionų ir rajonų kultūrinei žiniasklaidai padeda formuoti leidinių, televizijos ir radijo programų teminę įvairovę, savitesnį požiūrį į kultūrą ir švietimą konkrečioje aplinkoje, skatina kultūrinį sąmoningumą ir iniciatyvas.
Strateginis tikslas – valstybės dalinė finansinė parama kultūros ir švietimo projektams, kuriais siekiama sudaryti galimybę įvairių kartų kūrėjų viešajai raiškai, aktyvinti viešas diskusijas, brandinti visuomenės pilietiškumą ir kultūrinį sąmoningumą, formuoti kultūrinę įvairovę, demokratinės visuomenės idėjas ir nacionalines vertybes. Dėmesys miestų, rajonų ir regionų žiniasklaidai sudaro sąlygas skatinti visuomenę ir savivaldos institucijas saugoti istorijos, kultūros paveldą, etninę kultūrą, perteikti iškilių asmenybių ir bendruomenės pozityvias idėjas.
Elektroninės informavimo priemonės padeda reguliariai teikti ir atnaujinti informaciją interneto svetainėse, rengti projektus, pristatančius mokslo, meno ir kultūros vertybes šalies ir pasaulio visuomenei, kaupti ir tobulinti informaciją apie nacionalinės kultūros dabartį ir  paveldą skaitmeninėje laikmenoje.

Kultūros ir švietimo projektai didina piliečių išsilavinimo ir informacijos lygį, daugiau žmonių dalyvauja visuomenės gyvenime, sudaromos galimybės būti aktyviais ir sąmoningais valstybės bei vietos bendruomenės nariais. 

TARYBOS SPRENDIMAI

Fondo taryba, įgyvendindama savo tikslus, pastoviai domėjosi projektų įgyvendinimo eiga, aptarė ketvirčių finansines ir dalykines ataskaitas, kurių metų buvo priimami pagrindiniai sprendimai. Dalininkų susirinkimuose buvo svarstomi organizaciniai klausimai, renkama Taryba ir nustatomos pagrindinės veiklos gairės.
Per ataskaitinį laikotarpį įvyko devyni Tarybos posėdžiai:  
1. Konkursas „Pragiedruliai“. Fondas kartu su Lietuvos radijo ir televizijos komisija, skatindami kultūros vertybių puoselėjimą bei kultūros laidų ir laidų vaikams kūrimą, pravedė konkursą „Pragiedruliai“ – geriausioms 2007 – ųjų metų televizijos ir radijo kultūros laidoms, taip pat geriausioms televizijos ir radijo vaikų laidoms nustatyti. Iš 16 konkursui pateiktų radijo ir televizijos laidų šešios buvo remiamos Fondo.
2. Fondo dalininkų visuotinis susirinkimas patvirtino Fondo tarybos 2007 metų veiklos ir audito ataskaitas. Fondo ataskaita svarstyta LRS Švietimo, mokslo ir kultūros komitete, pateikta Seimui.
3. Aptarta Žurnalistų ir leidėjų etikos komisijos finansavimo tvarka. Komisija faktiškai finansuojama iš valstybės biudžeto lėšų, skiriamų įstatymu numatytai Fondo veiklai. Jeigu pripažįstame, kad ŽLEK yra savireguliacijos institucija, ją turi finansuoti patys steigėjai, kurių interesams ji tarnauja.
          4. Pokalbis apie vaikams ir jaunimui skirtą periodinę spaudą. Fondo iniciatyva tarėsi vaikams ir jaunimui skirtos periodikos leidėjai, rašytojai, dailininkai, knygų  ir žurnalų iliustratoriai, visi, suinteresuoti vaikų ir jaunimo periodine spauda. Aptarta esama padėtis, aktyviai diskutuota apie galimybes keisti situaciją. Visai nuošalyje paliekami įvairius mokslus studijuojantys moksleiviai, nebeaišku, kokius leidinius skaito jaunimas meninio išsilavinimo mokyklose, būsimieji medikai, architektai, politologai, filosofai, pedagogai… Visai pagrįstai visuomenėje keliami klausimai, kokioje spaudoje kalbama apie jaunų ir talentingų piliečių tarnavimą savo kraštui, savo Tėvynei? Pramogų verslas jiems nurodo kitus kelius. Dešimtys tūkstančių jaunuolių, besimokančių vidurinėse, specialiose mokyklose, tiksliųjų mokslų moksleiviai ir studentai tarsi nepastebimi: kas telkia juos, pristato visuomenei, kas ugdo jų gyvenimo sampratą, kas viešai kalba apie jų darbus. Tai kūrybinga bendruomenė, būsimoji kūrybos, mokslo, diskusijų bendruomenė. Kas skleidžia jų vertas žinias? Kur jie patys gali pasireikšti, tobulėti? Pastebėjimai, kad leidiniuose vaikams spausdinami tekstai skatina žiaurumą, agresiją, formuoja iškreiptą vaikų mąstyseną, yra pagrįsti ir teisingi. Vaikai viliojami ne skaityti, pažinti, dirbti ir siekti, domėtis savo kraštu ir pasauliu, bet įvairiais jų dėmesį patraukiančiais priedais. Kita pastebima tendencija – leidinių vaikams ir jaunimui prastėjanti kalba. Reikalingi leidiniai darželinukams, pradinukams, paaugliams, jaunimui, mergaitėms ir berniukams. Komerciniai leidiniai skaitytoją auginasi nuo mažumės. Fondo remiami leidiniai nėra nuoseklūs augindami savo skaitytojus. 
5. Svarstyta viešosios informacijos rengėjų, įgyvendinančių projektus, pirmojo pusmečio veikla. Nutarta nutraukti finansavimą VšĮ „Idėjų bankas“ projektui „Pasirokuokem žemaitiška“. Lėšos perskirstytos regioninei žiniasklaidai.
             6. Patvirtintos dalinio trejų metų finansavimo suteikimo nuostatos ir paraiškos formos. 
            7. 2008- 09-23 išrinkta nauja Fondo taryba. prof. Petras Bražėnas (Rašytojų sąjunga), prof. Vincas Būda ( Mokslininkų sąjunga), Romas Burba (Periodinės spaudos leidėjų asociacija), doc.Rūta Gaidamavičiūtė (Kompozitorių sąjunga), Eugenijus Nalevaika (Dailininkų sąjunga), doc. Audronė Nugaraitė (Žurnalistų sąjunga), Jonas Rudzinskas (Tautodailininkų sąjunga), Danas Ruseckas (Architektų sąjunga), Antanas Seikalis (Žurnalistų draugija), Vaiva Žukienė (Kabelinės televizijos asociacija), Stanislovas Žvirgždas (Fotomenininkų sąjunga). Tarybos pirmininke išrinkta Vaiva Žukienė.  
            8. Sudarytas Fondo veiklos efektyvumo kriterijų sąrašas, patikslintos projektų įgyvendinimo ataskaitos formos, sutarties sąlygų įgyvendinimo ataskaitos.
            9. Fondo taryba, vadovaudamasis Visuomenės informavimo įstatymu, Fondo įstatais ir Vyriausybės nutarimu dėl dalinės paramos viešosios informacijos rengėjams, paskelbė konkursą viešosios informacijos rengėjų kultūros ir švietimo projektų daliniam finansavimui pagal šešias programas:

1. kultūros, meno leidinių;

2. šviečiamojo pobūdžio leidinių;

3. regioninės žiniasklaidos (regionų, vietinių laikraščių, žurnalų ar kitų specialiųjų leidinių; radijo ir televizijos);

4. radijo ir televizijos;

5. interneto žiniasklaidos (informacinės visuomenės informavimo priemonių);

6. vaikų ir jaunimo kultūrinio švietimo;   
    10. Patvirtinta konkurso pravedimo tvarka, sudarytos spaudos ir audiovizualios informacijos ekspertų grupės;
     11. Priimtas nutarimas dėl dalinio tikslinio finansavimo suteikimo spaudos, radijo ir televizijos bei interneto programoms.     

FONDO BIUDŽETAS 
2008 metais Fondui skirtas finansavimas – 5 844 000 Lt.
Pagal dalininkų visuotinio susirinkimo patvirtintą sąmatą numatyta:

      1. Fondo administravimui skirta 6,5 proc.

      2. Žurnalistų ir leidėjų etikos komisijos darbo administravimui 1,8 proc.

      3. Programų finansavimui iš biudžeto – 91,7 proc.
      4. Programų finansavimui iš licencinių lėšų – 69 558 Lt.

Iš viso programų finansavimui - 5 432 800 Lt.
KONKURSAS
2008 m. konkursui Valstybės dalinei finansinei paramai gauti viešosios informacijos rengėjai pateikė 260 spaudos, audiovizualios informacijos ir interneto projektus pagal įstatymais nustatytas šešias programas. Projektams įgyvendinti reikalinga suma – 19 521 559 Lt. Iš fondo prašoma paramos suma – 11 937  053 Lt.
Fondo tarybos nutarimu dalinis finansavimas skirtas 184 projektams. Iš jų 12 projektų skirtas 3 metų finansavimas. 

	
	1 progr.
	2. progr.
	3 progr.
	4 progr.
	5 progr.
	6 progr.

	Pateiktų projektų skaičius
	25
	22
	106
	23
	45
	39

	Paremtų projektų skaičius
	24
	14
	74
	12
	34
	26

	
	
	
	
	
	
	


Finansavimas pagal programas: 1 programai - 1915 tūkst. Lt, 2 programai- 520 tūkst. Lt. 3 programai 343,1 tūkst. Lt., 4 programai - 328 tūkst. Lt. 5 programai - 791,7 tūkst. Lt.,  6 programai - 535 tūkst.Lt.

Svarstant projektus vadovaujamasi šiais vertinimo kriterijais: 

- svarba nacionalinei kultūrai, mokslui ir švietimui;

- visuomeninė reikšmė;

- platinimo (sklaidos) galimybės;

- pareiškėjo kvalifikacija ir profesionalumas vykdant ankstesnius projektus;

- įgyvendinimo efektyvumas, konkretumas, programos sąmatos pagrįstumas ir lėšų naudojimo efektyvumas;

- plėtros galimybės pasibaigus finansinei paramai;

- kitų finansavimo šaltinių naudojimo galimybės.
Įsipareigojimai viešosios informacijos rengėjams įvykdyti 100 proc. Projektų vadovai pateikė ketvirtines ir metines finansines bei dalykines ataskaitas. Ataskaitas vertina Fondo administracija ir vidaus auditorius, kuris pateikia vertinimo ataskaitą Fondo tarybai ir dalininkams.

Fondo remiamų projektų dinamika:
	
	1997
	1998
	1999
	2000
	2001
	2002
	2003
	2004
	2005
	2006
	2007
	2008

	Pateiktų projektų skaičius
	106
	144
	199
	158
	138
	134
	156
	243
	241
	255
	305
	260

	Paremtų projektų skaičius
	54
	92
	97
	70
	52
	84
	96
	136
	156
	168
	179
	184


Pastabos apie Fondo veiklos efektyvumą

Kultūrinė, švietėjiška spauda atspindi dvasinį žmogaus pasaulį, nepaklusni rinkos dėsniams ir dažniausiai yra nuostolinga, nes gyva ne tik šiandiena, bet ir  praeitimi bei ateitimi. Ji neatstovauja jokiai politinei jėgai, nes jos tikslas yra bendruomenė. Dvasinių vertybių sklaida padeda bendruomenei išlikti ir augti.

Sukurta sistema turi užtikrinti sąžiningą ir nepriklausomą kritinį mąstymą, apsaugotą nuo destrukcinio išorės poveikio, stabdančio pažangą.  Fondo veiklos kokybės kriterijai pasireiškia per generuojamas intelektualines idėjas, kultūrinės sampratos formavimą provokuojant viešas diskusijas, kultūrinių iniciatyvų realizavimą, pagrįstą kultūros kritikos sklaidą, švietėjišką misiją, ugdant skaitytoją, puoselėjant gimtąją kalbą, kultūros dalyvių ugdymą, puoselėjant jų savimonę, savišvietą, saviraišką. 
Lietuvoje intelektualinės spaudos leidinio tiražo statistinis rodiklis negali tapti efektyvumo kriterijumi, nes jis nenusako nacionalinės kultūros ar pozicijų išlaikymo svarbos. Didžiausių tradicinės demokratijos šalių rodiklių analizė parodė, kad 3-5 tūkstančiai egzempliorių yra pakankamai optimali išraiška, o jeigu ji viršijama, tai laikoma sėkmės rodikliu, ir fondai svarsto ar parama yra reikalinga.  Efektyvumo kriterijus - svarba nacionalinei kultūrai- sudarytas iš pagrindinių tęstinių leidinių, radijo, televizijos ir interneto projektų. Dalis jų turi ypatingą reikšmę regionų kultūrai ir švietimui. Fondo veiklos dėka atgaivinami vaikų ir jaunimo projektai leidiniuose, radijuje, televizijoje, internete. Remdama kultūros, švietimo žiniasklaidą valstybė investuoja į skaitytojų ugdymą, kultūros, meno populiarinimą, bendrinės kalbos puoselėjimą ir kitus svarbius šviečiamuosius valstybės gyvenimo aspektus. 

Fondo reikalavimų projektams didinimas užtikrina kylančią rezultatų kokybę. Rezultatai vertinami pateiktų  ir remiamų projektų skaičiumi, kuris pastoviai auga.  Didelę svarbą turi ataskaitų turinys ir išvados (vertinimo kriterijai, projektų vykdymo ataskaitų apimtys ir išvados). Jie yra sudėtinė efektyvumo rodiklio dalis. Vertinant projektus kreipiamas dėmesys į rezultatų refleksiją visuomenėje, t.y. diskusijos, svarstymai, vieša metodinė analizė, seminarai, analitiniai straipsniai, interviu ir kt.. 
Fondo tarybos pirmininkė


Vaiva Žukienė

